“วิรไท” ประเมินการส่งออกไทยทั้งปีติดลบ 2%
"วิรไท" ระบุตัวเลขการส่งออกเดือน เม.ย.ที่ติดลบ 8% ไม่เกินคาดหมาย ประเมินการส่งออกไทยทั้งปีติดลบ 2%
26 พ.ค. 2559

นายวิรไท สันติประภพ ผู้ว่าการ ธนาคารแห่งประเทศไทย (ธปท.) กล่าวถึงตัวเลขการส่งออกของไทยในเดือนเม.ย.ที่ ติดลบ 8% ว่า ในส่วนของธปท.รวมทั้งหน่วยงานอื่นๆ ได้มีการประเมินไว้ก่อนหน้านี้แล้วว่าสถานการณ์ส่งออกปีนี้จะต้องเผชิญอุปสรรคหลายด้าน ซึ่งทั้งปีธปท.ประเมินการส่งออกไทยติดลบ 2%
โดยการที่ตัวเลขส่งออกในเดือนเม.ย. ออกมาติดลบ 8% ไม่ได้เหนือความคาดหมายของธปท.เพราะมองว่าในเดือนเม.ย.มีปัจจัยกดดันหลายตัว แต่เป็นเพียงปัจจัยชั่วคราวเท่านั้น เช่น การที่มีวันหยุดยาว ราคาน้ำมันที่มีการเปลี่ยนแปลง ทั้งในเรื่องของราคา ปริมาณการผลิตที่มีการปิดโรงกลั่นสำคัญ การปรับโครงสร้างการผลิตรถยนต์ที่มีผลให้ยอดส่งออกรถยนต์เปลี่ยนแปลงไปบ้าง และเรื่องของทองคำ
“ตัวเลขที่ออกมาก็ไม่ได้สร้างความแปลกประหลาดใจให้กับธปท. เพราะต้องคำนึงถึงว่าช่วงไตรมาส 1 ต่อเนื่องไปถึงเดือนเม.ย. มีปัจจัยชั่วคราวหลายเรื่อง สิ่งเราต้องให้ความสำคัญมากกว่า คือ เรื่องโครงสร้างการผลิตและโครงสร้างการส่งออกของไทยในระยะยาวมากกว่าจะให้น้ำหนักเพียงแค่ตัวเลขเดือนเดียว” ผู้ว่าธปท. กล่าว